קובי אלכסנדר

תולדות חייו

קובי אלכסנדר נולד בשנת 1952 כבנם הבכור של רחל, מורה ומנהלת בית ספר, וצבי אלכסנדר, מחלוצי תעשיית הנפט בישראל. היה תלמיד הגימנסיה העברית הרצליה, בתל אביב, אך לא סיים בה לימודיו. הוא שירת בצה"ל בסיירת שקד וכקצין מודיעין. לאחר שירותו למד באוניברסיטה העברית בירושלים ובשנת 1977 סיים תואר ראשון בכלכלה. בשנת 1980 סיים תואר שני במנהל עסקים במגמת מימון באוניברסיטת ניו יורק. בין השנים 1978–1980, עת למד בניו יורק, עבד כבנקאי השקעות בבנק ההשקעות "שירסון" (שמוזג לתוך מורגן סטנלי). לאחר תום לימודיו שימש יועץ כלכלי במספר חברות בינלאומיות.
בשנת 1982 שב לישראל והקים, יחד עם שותפיו, בועז משעולי וגיסו לשעבר יחיעם ימיני, את חברת "אפרת טכנולוגיה עתידית" שפיתחה טכנולוגיה להקלטה דיגיטלית של קול.
בשנת 1984 הפכה חברת תדיראן לשותפה באפרת טכנולוגיה עתידית ומאוחר יותר גייסה החברה השקעה נוספת ממשקיעים אמריקאים.
בשנת 1986 הקים אלכסנדר את חברת "קומברס טכנולוג'י" בארצות הברית, ו"אפרת" הפכה לחברת בת שלה. בשנת 1988 העתיק את מקום מושבו לארצות הברית. בחודש אוגוסט 1997 מוזגה חברת קומברס עם חברת "בוסטון טכנולוג'י", שהייתה המתחרה העיקרית של קומברס. ביחד שתי החברות שלטו על יותר מ-50% מהשוק העולמי לאספקת תאיים קוליים למערכות טלפון.
בשנת 1993 סייע לאחותו, שאולה אלכסנדר שהיא בעלת דוקטורט במחשבים, להקים את חברת התוכנה "Smarts" בה היה דירקטור ובעל מניות. החברה נמכרה לחברת EMC בשנת 2004 תמורת 260 מיליון דולר. 
בשנת 2000 דירג הירחון הכלכלי פורבס את קובי אלכסנדר במקום השמיני בהכנסותיו בין מנהלי חברות טלקומוניקציה בעולם, עם הכנסות כוללות של 13.882 מיליון דולר ממשרתו, לשנת 1999 לבדה.
באותה שנה רכש רבע ממניות מכבי תל אביב בכדורסל, מניות שמכר בשנת 2002.
בשנת 2001 הוענק לאלכסנדר פרס התעשייה בקטגוריית האלקטרוניקה לשנת תשס"א, על ידי התאחדות התעשיינים בישראל .
בשנת 2001 מיקם הירחון ביזנסוויק (BusinessWeek) את קומברס במקום השישי מתוך חמישים החברות בעלות הביצועים הטובים ביותר בתחום התקשורת בעולם.

התפנית

ב-29 ביולי 2006, הוגש כתב אישום נגד אלכסנדר, על ידי שלטונות מדינת ניו יורק, בגין עבירות מרובות של קשירת קשר לביצוע מעשי מרמה (כולל מרמה במניות, בתקשורת אלקטרונית ובמשלוח דואר) בשל בקדייטינג באופציות שהעניקה לו קומברס. אלכסנדר נאשם בעבירות רבות נוספות הכוללות: גניבת כספים, זיוף מסמכים והצהרות כוזבות. ה-FBI טען שלאלכסנדר אזרחות כפולה: ישראלית ואמריקנית אולם מאוחר יותר הודה ה-FBI שאין לאלכסנדר אזרחות אמריקנית. כיוון שעזב את ארצות הברית ב-28 ביוני 2006, בדרכו לחופשתו השנתית בישראל, עורכי דינו תיאמו עם שלטונות מדינת ניו יורק כי ישוב לעמוד לדין ב-30 ביולי 2006. אולם, במקום לשוב לארצות הברית טס אלכסנדר לגרמניה. ב-31 ביולי 2006 התווסף שמו של קובי אלכסנדר לרשימת המבוקשים ביותר של ה-FBI.
הוא נעצר על ידי האינטרפול בעיר וינדהוק שבנמיביה ב-27 בספטמבר 2006 ושוחרר למעצר בית, בבית שקנה בנמיביה ב-4 באוקטובר 2006.
בשנת 2010 הגיע אלכסנדר להסדר ליישוב התביעות האזרחיות נגדו, כאשר הסכים לשלם לרשות הפדרלית לניירות ערך (SEC) יותר מ-52 מיליון דולר.
ב-2013 נחנך במוזיאון ארץ ישראל אולם על שם האחים קובי ושאולה אלכסנדר, אשר תרמו למטרה זו 2.5 מיליון ש"ח. באותו מוזיאון נחנך ב-2005 אגף על שם אביהם, צבי אלכסנדר.
באוגוסט 2016 אלכסנדר שב לארצות הברית לנהל את משפטו. בעסקת טיעון הופחתו 35 סעיפי האישום שהיו נגדו לסעיף אישום אחד. עם חזרתו לארצות הברית, הודה בבית משפט בניו יורק בעבירה של תרמית בניירות ערך ונכלא מיד עד לסיום ההליכים המשפטיים מולו ב-16 בדצמבר 2016, בכלא בעל סיווג מקסימלי בברוקלין.
בפברואר 2017 נידון לשנתיים וחצי מאסר בפועל. הוא החל לרצות את עונשו בארצות הברית. במרץ 2018 הועבר לישראל, להמשך ריצוי עונשו. ועדת השחרורים החליטה לנכות שליש מעונש המאסר בפועל. ב-27 במרץ 2018 שוחרר מהכלא.